U-I-27/19
Natisni
Opravilna št.:
U-I-27/19
Datum odločitve:
9. 9. 2021
Objavljeno:
Uradno glasilo slovenskih občin št. 50/21 z dne 24. 9. 2021
ECLI:
ECLI:SI:USRS:2021:U.I.27.19
Akt:
Odlok o kategorizaciji občinskih cest v Občini Prevalje (Uradno glasilo slovenskih občin, št. 27/21– uradno prečiščeno besedilo), 4. čl.
Izrek:
Člen 4 Odloka o kategorizaciji občinskih cest v Občini Prevalje (Uradno glasilo slovenskih občin, št. 27/21– uradno prečiščeno besedilo), kolikor kategorizira javni poti "cesta Leše–Osojnik" in "cesta Leše–Erjavec" v delih, ki potekajo po zemljiščih parc. št. 503/3, 503/4 in 347/21, vse k. o. Prevalje, se razveljavi.
Evidenčni stavek:
Ker Občina z lastniki zemljišč, po katerih je kategorizirala javni poti, ni sklenila pravnega posla za pridobitev zemljišč niti ni izvedla postopka razlastitve, je 4. člen Odloka o kategorizaciji, kolikor na zemljiščih v zasebni lasti kategorizira javno pot, v neskladju z 69. členom Ustave. Ker 4. člen Odloka o kategorizaciji v tem delu nedopustno posega v lastninsko pravico, je v neskladju tudi s 33. členom Ustave.
Geslo:
1.2.51.3.4 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Predlagatelj - Vlada.
1.5.51.1.17.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Razveljavitev - Podzakonskega predpisa.
5.3.36 - Temeljne pravice - Državljanske in politične pravice - Pravica do lastnine (33, 67).
5.3.36.1 - Temeljne pravice - Državljanske in politične pravice - Pravica do lastnine (33, 67) - Razlastitev.
Pravna podlaga:
Člen 33, 69, Ustava [URS]
Člen 45.3, Zakon o Ustavnem sodišču [ZUstS]
Opomba:
¤
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Vlada Republike Slovenije
Datum vloge:
7. 2. 2019
Vrsta odločitve:
odločba
Vrsta rešitve:
razveljavitev ali odprava
Dokument:
US32912
Dokument v PDF obliki:
U-I-27-19 - Odločba.pdf
124 KB
Prenesite datoteko
U-I-27/19-15
9. 9. 2021
ODLOČBA
Ustavno sodišče je v postopku za oceno ustavnosti in zakonitosti, začetem z zahtevo Vlade, na seji 9. septembra 2021
odločilo:
Člen 4 Odloka o kategorizaciji občinskih cest v Občini Prevalje (Uradno glasilo slovenskih občin, št. 27/21– uradno prečiščeno besedilo), kolikor kategorizira javni poti "cesta Leše–Osojnik" in "cesta Leše–Erjavec" v delih, ki potekajo po zemljiščih parc. št. 503/3, 503/4 in 347/21, vse k. o. Prevalje, se razveljavi.
OBRAZLOŽITEV
A.
1. Predlagateljica je vložila zahtevo za oceno ustavnosti in zakonitosti 5. člena Odloka o kategorizaciji občinskih cest v Občini Prevalje (Uradno glasilo slovenskih občin, št. 28/08 in 27/16 – v nadaljevanju Odlok), kolikor kategorizira javno pot "cesta Leše–Erjavec" v delu, ki poteka po zemljiščih parc. št. 503/3, 503/4 in 347/21, vse k. o. Prevalje. Trdi, da je Odlok v izpodbijanem delu v neskladju z 39. členom Zakona o cestah (Uradni list RS, št. 109/10, 48/12, 46/15 in 10/18 – v nadaljevanju ZCes-1) in 33. členom Ustave, in se pri tem sklicuje tudi na 69. člen Ustave. Navaja, da sta zemljišči parc. št. 503/3 in 503/4, obe k. o. Prevalje, delno v zasebni lasti, zemljišče parc. št. 347/21, k. o. Prevalje, pa je v zasebni lasti v celoti, kar priznava tudi Občina Prevalje (v nadaljevanju Občina) v prilogi dokumenta št. 3712-007/2018 z dne 20. 11. 2018. Ministrstvo za infrastrukturo (v nadaljevanju Ministrstvo) naj bi kot organ, pristojen za nadzor nad zakonitostjo splošnih aktov lokalne skupnosti na področju cestne infrastrukture, Občino opozorilo na ugotovljene neskladnosti Odloka z Ustavo in ZCes-1 ter jo pozvalo, naj pojasni in natančno obrazloži potek postopka v zadevi pridobivanja predmetnega zemljišča ter se izreče glede ugotovljenih neskladnosti, za odpravo katerih je zakonski rok že potekel. Ker naj Občina v dopisih, s katerimi je odgovarjala na pozive Ministrstva, ne bi dokazala, da vsi potrebni postopki za odpravo ugotovljenih neskladnosti z zakonom in Ustavo že potekajo, naj bi Ministrstvo Vladi predlagalo, naj začne postopek za oceno ustavnosti in zakonitosti Odloka. Vlada Ustavnemu sodišču predlaga, naj Odlok v izpodbijanem delu razveljavi.
2. Občina v odgovoru na zahtevo, prejetem 2. 4. 2021, navaja, da Odlok v 5. členu določa javne poti v naseljih in med naselji, in sicer pod zap. št. 28 javno pot 851671 "cesta Leše–Osojnik", ki poteka po zemljišču parc. št. 503/4 in delu zemljišča parc. št. 503/3, obe k. o. Prevalje, ter pod zap. št. 29 javno pot 851672 "cesta Leše–Erjavec", ki poteka tudi po delu zemljišča parc. št. 347/21, k. o. Prevalje, vendar v manjšem delu.
[1]
Pojasnjuje, da si že več let prizadeva urediti lastništvo na javni cesti, ki poteka po spornih zemljiščih. Navaja, da je po neurju v letu 2016 začela pospešeno urejati lastništvo na parc. št. 503/3 in 503/4, obe k. o. Prevalje. Opisuje zahtevnost in dolgotrajnost urejanja lastništva zaradi razdrobljenega in neurejenega solastništva ter dolgotrajnih zapuščinskih postopkov. Navaja, da je bila pri tem uspešna, razen pri dveh solastnikih. Povzema, da so odprte le še štiri zadeve, pri čemer je v dveh zadevah že bila v zemljiški knjigi predlagana vknjižba lastninske pravice v korist Občine, v eni zadevi je že popisana pogodba o brezplačnem prenosu na Občino, v eni zadevi pa še tečejo pogovori o prenosu lastninske pravice, ki bodo kmalu zaključeni. Problematika urejanja lastništva s solastnikoma, s katerima Občina pri urejanju lastništva ni bila uspešna, pa po njenih navedbah sega že v leto 2011. Občina podrobneje opisuje potek dogovarjanja s solastnikoma spornih parcel in težave pri urejanju. Navaja, da je zaradi navedenega dne 5. 3. 2021 na Upravno enoto Ravne na Koroškem posredovala zahtevi za razlastitev. Pojasnjuje, da je Upravna enota Ravne na Koroškem dne 18. 3. 2021 izdala sklep št. 351-60/2021-5, da se uvede razlastitveni postopek za zemljišče parc. št. 347/21, k. o. Prevalje, v solasti razlastitvenih zavezancev v deležu ½, in sklep št. 351-61/2021-5, da se uvede razlastitveni postopek na zemljiščih parc. št. 503/3 in 503/4, obe k. o. Prevalje, v solasti istih razlastitvenih zavezancev, vsako v solasti v deležu 1/32.
[2]
Občina meni, da predlog Vlade ni utemeljen. Kolikor bi Ustavno sodišče predlogu Vlade ugodilo, predlaga, naj se izpodbijani del odloka razveljavi z odložnim rokom enega leta. To utemeljuje s tekom razlastitvenega postopka in z javno koristjo, pri čemer navaja, da je na te kategorizirane ceste vezano 35 stanovanjskih hiš in da bo ceste v primeru ukinitve kategorizacije prenehala vzdrževati.
3. Odgovor Občine je bil posredovan v izjavo Vladi, ki nanj ni odgovorila.
4. Med postopkom pred Ustavnim sodiščem je Občina sprejela še Odlok o spremembah in dopolnitvah Odloka o kategorizaciji občinskih cest v Občini Prevalje (Uradno glasilo slovenskih občin, št. 16/21 – v nadaljevanju Sprememba odloka). Sprememba odloka je v 5. členu spremenila 4. člen Odloka tako, da so vse javne poti urejene v tej določbi, s 6. členom Spremembe odloka pa so bile v 5. členu Odloka namesto javnih poti v naseljih in med naselji urejene javne poti za kolesarje. Sporni javni poti "cesta Leše–Osojnik" in "cesta Leše–Erjavec" sta tako določeni v 4. členu Odloka o kategorizaciji občinskih cest v Občini Prevalje (Uradno glasilo slovenskih občin, št. 27/21 – uradno prečiščeno besedilo – v nadaljevanju Odlok o kategorizaciji), in sicer pod zap. št. 57 in 58. Ker določba v navedenih delih vsebuje drugačno navedbo začetka ceste ali odseka v drugih dolžinah, kot je to določal 5. člen Odloka, je Ustavno sodišče Občino prosilo za pojasnilo, ali Sprememba odloka kakorkoli vpliva na potek javnih poti na zemljiščih parc. št. 503/3, 503/4 in 347/21, vse k. o. Prevalje, in v primeru pritrdilnega odgovora, kako. Občina je v odgovoru, prejetem 1. 6. 2021, pojasnila, da je kategorizacija spornih javnih poti enaka vse od leta 2008 in da se potek odsekov javnih poti 851671 "cesta Leše–Osojnik" in 851672 "cesta Leše–Erjavec" ni spremenil, da pa so se dolžine in navedbe začetka oziroma konca odseka določile natančneje (zaradi GPS-izmere in določitve začetka odseka na odsek natančno in ne na cesto natančno ter zaradi drugačnega zapisa konca odseka).
B.
5. Za predlagateljico je sporna kategorizacija javne poti, kolikor poteka po (delno ali v celoti) zasebnih zemljiščih parc. št. 503/3, 503/4 in 347/21, vse k. o. Prevalje. Ustavno sodišče je upoštevalo pojasnila Občine glede poteka javnih poti po navedenih nepremičninah in ureditve javnih poti "cesta Leše–Osojnik" in "cesta Leše–Erjavec" v 4. členu Odloka o kategorizaciji (Sprememba odloka ni posegla v sporno vsebino 5. člena Odloka) ter štelo, da Vlada z zahtevo izpodbija to določbo, kolikor kategorizira obe javni poti v delih, ki potekajo po zemljiščih parc. št. 503/3, 503/4 in 347/21, vse k. o. Prevalje.
6. Ustava v 69. členu določa, da je razlastitev (odvzem ali omejitev lastninske pravice v javno korist) mogoča le proti nadomestilu v naravi ali proti odškodnini in pod pogoji, ki jih določa zakon. S tem členom Ustava zaradi zagotovitve javne koristi kljub ustavnopravnemu varstvu lastninske pravice, ki jo zagotavlja 33. člen Ustave, omogoča odvzem ali omejitev lastninske pravice na nepremičnini. Ustava v 69. členu zahteva, naj zakon uredi pogoje za razlastitev, razlastitev pa se lahko opravi v postopku, v katerem se za konkretni primer ugotovi, ali so izpolnjeni zakonski pogoji za razlastitev, ter v katerem sta zagotovljeni tudi sodno varstvo in nadomestilo v naravi ali odškodnina.
7. Pojem in status javnih cest ureja 3. člen ZCes-1. Javne ceste so prometne površine, ki so splošnega pomena za promet in jih lahko vsakdo prosto uporablja na način in pod pogoji, določenimi s predpisi, ki urejajo ceste, in pravili cestnega prometa. V prvem odstavku 39. člena ZCes-1 je določeno, da so javne ceste državne in občinske. Po drugem odstavku 39. člena ZCes-1 so državne ceste v lasti Republike Slovenije, občinske pa v lasti občin. Občina določeno cesto kategorizira, če je za takšno kategorizacijo izkazana javna korist in če cesta ustreza merilom za kategorizacijo javnih cest. Če so zemljišča, po katerih naj bi potekala javna cesta, ki jo občina namerava kategorizirati, v zasebni lasti, mora občina takšna zemljišča pred kategorizacijo pridobiti s pravnim poslom oziroma v postopku razlastitve.
8. Ustavno sodišče je že v številnih zadevah, v katerih so bili izpodbijani občinski odloki o kategorizaciji javnih cest, sprejelo vsebinsko enake odločitve in ponovilo stališče, da so taki predpisi v neskladju z Ustavo, če občina z lastnikom ni sklenila pravnega posla za pridobitev zemljišč oziroma lastnika ni razlastila (npr. odločba št. U-I-289/12 z dne 24. 1. 2013, Uradni list RS, št. 16/13). Kot izhaja že iz odgovora Občine, prejetega 2. 4. 2021, tudi v obravnavani zadevi Občina pred kategorizacijo javnih poti "cesta Leše–Osojnik" in "cesta Leše–Erjavec" s solastniki zemljišč parc. št. 503/3 in 503/4, obe k. o. Prevalje, oziroma s solastnikoma zemljišča parc. št. 347/21, k. o. Prevalje, po katerih potekata javni poti, ni sklenila pravnega posla za pridobitev zemljišč. Zoper navedene nepremičnine je bil s sklepoma z dne 18. 3. 2021 uveden postopek razlastitve, ki je še v teku. Glede na navedeno je 4. člen Odloka o kategorizaciji v izpodbijanem delu v neskladju z 69. členom Ustave. Ker 4. člen Odloka o kategorizaciji v tem delu nedopustno posega v lastninsko pravico, je v neskladju tudi s 33. členom Ustave. Ustavno sodišče je zato 4. člen Odloka o kategorizaciji, kolikor kategorizira javni poti "cesta Leše–Osojnik" in "cesta Leše–Erjavec" v delih, ki potekajo po zemljiščih parc. št. 503/3, 503/4 in 347/21, vse k. o. Prevalje, razveljavilo. Ker je Ustavno sodišče ugotovilo neskladje izpodbijanega dela Odloka o kategorizaciji z Ustavo iz navedenih razlogov, ni presojalo še njegove skladnosti z ZCes-1.
C.
9. Ustavno sodišče je sprejelo to odločbo na podlagi tretjega odstavka 45. člena Zakona o Ustavnem sodišču (Uradni list RS, št. 64/07 –
uradno prečiščeno besedilo,
109/12, 23/20
in 92/21
– ZUstS)
v sestavi: podpredsednik dr. Matej Accetto ter sodnice in sodniki dr. Rok Čeferin, dr. Dunja Jadek Pensa,
Dr. Dr. Klemen Jaklič (Oxford ZK, Harvard ZDA)
, dr. Špelca Mežnar, dr. Marijan Pavčnik, Marko Šorli in dr. Katja Šugman Stubbs.
Odločbo je sprejelo soglasno.
dr. Matej Accetto
Podpredsednik
[1]
Med postopom pred Ustavnim sodiščem je Občina sprejela Odlok o spremembi Odloka o kategorizaciji občinskih cest v Občini Prevalje (Uradno glasilo slovenskih občin, št. 4/20) in Odlok o spremembi Odloka o kategorizaciji občinskih cest v Občini Prevalje (Uradno glasilo slovenskih občin, št. 31/20), ki v 5. člen Odloka v spornem delu nista posegla.
[2]
Navedena sklepa Občina navaja med prilogami odgovora na zahtevo Vlade; priložila je sklep Upravne enote Ravne na Koroškem št. 351-60/2021-5 z dne 18. 3. 2021.
⇒